
Segne Capoulié, génto Réino, 
Caro Silvio Courbet, 
Car counfraire, 
Cars ami felibre, cars ami, 


Voudriéu avans touto causo gramacia aquéli que m'an permeés d'éstre aqui 
vuei davans vous per lou laus de noste ami Jan-Marc Courbet. Gramaci 
dounc a ma meirino Glaudeto Occelli-Sadaillan, assessour de Prouvengo, 
a Miquéu Samouillan noste ami déu Perigord, e gramaci a moun ami, 
coumpan e fraire de toujour, Miquéu Benedetto. 

Gramaci segne Capoulié e gramaci a vous majourau que m'avés aculi en 
Counsistori a la Santo-Estello de Bagnéro-de-Bigorro. 

Gramaci peréu a Silvio pér soun ajudo dins la creacioun d'aquest laus. 


Es pér iéu, enfant de la mountagno, enfant de la Valéia de l'Ubaia un 
ounour qu'es pas de dire de me trouba aqui per réndre oumenage a l'ome 
qu'ai couneigu, aprecia e emé quau partejére souventi-fes lou meme biais 
de pensa. 

Recaupre la Cigalo de Zani a sa seguido es de-segur un ounour, mai jamai 
poudrai éstre o faire coume Jan-Marc. 


Aquelo cigalo a adeja agu avans Jan-Marc de davancié de trio. 

Fugué pourtado a la debuto pér un di tres mai impourtant primadié: 
Teoudor Aubanel. 

Aquel ome neissu en 1829 anavo couneéisse en 1850 uno fiho, bello demié 
li bello, Jenny Manivet, ié disien Zani. L'amavo — aco's de causo 
qu'arrivon i jouvenas — mai Zani se fagué mounjo e jamai Teoudor 
pousqué ié dire soun amour. Descounsoula, douné lou noum de Zani sa 
ben amado a sa cigalo. 

A sa despartido en 1886, es Louis Astruc, autre pouéto e ome de teatre 
marsihés que la pourte. 

Juli Rounjat lou gramatician d'eléi prengué la seguido. 

Lou Toulounen Fernand Clément pourté piéi la Cigalo de Zani e a sa 
mort, es Péire Millet, duriginari de Cadarousso proche d'Aurenjo, que 
l'aguée avans que Jan-Marc n'en devéngue éu-meme lou titulari. 


Jan-Marc! Agueére l'ounour e lou plasé de lou counéisse. Se 
rescountravian dins lis annado 2000 qu'éro deja un persounage 
incourtournable dou Felibrige, mai li proumié cop que se parlerian pér de 
bon éro a-z-Ais, a l'Oustau de Prouvengo, per li reitinioun que seguiguéron 
li manifestacioun d'Anem'O. Aquéli manifestacioun fuguéron de sucés e 
pér countinua noste pres-fa, d'acamp dou Felibrige emé I'TEO e l'AELOC 
se tenguéron, erian en 2010. Jan-Marc e Bernat Giely i'anavon, quant a 
iéu, souto-sendi dis Aup, representave la Mantenénco de Prouveénco s'un 
cop noste sendi, lou majourau Miquéu Benedetto, empacha lou dimécre 
de-matin, poudié pas i'éstre. 


Jan-Marc, sa vido 


Jan-Marc es neissu a Camaret-sus-Eigo lou 26 de juliet 1947. Si gént éron 
paisan e touto sa vido gardara la sano e vertadiero marco d'aquéu que 
counéis la vido pacano, que counéis la terro e si valour. Sa maire me disié 
que touto soun enfancgo éro esta pivela pér la couneissénco, per la 
descuberto e la coumprenesoun d6u mounde. Ero toujour en cerco de 
coumprendre, d'aprendre e lou mitan mounte éro neissu ié permetié aco. 
Si gent simple coume forgo pacan éron pamens toujour vira vers l'aveni, 
en bousco d'un mounde meiour per sis enfant. 

Touto sa jouinesso fugué bressado per la lengo que se parlavo alor dins 
li vilage: lou prouvengau. Si grand la parlavon e dins li carriero di vilage 
se poudié encaro entendre nosto lengo. 

Jan-Marc avié la crespino de legi dins lou journau regiounau li crounico 
semaniero de Pau Marquion. 


Fagueé sis estudi primari a Camaret, piéi lou mandeéron au licéu d'Aurenjo. 
Es d'aiours eila que fagué la couneissénco de Péire Millet que sara soun 
davancié sus la Cigalo de Zani. 

Estudié piéi la chimio dins la regioun parisenco e daveré un Brevet de 
Teinician Superiour en 1965 a Saint-Maur-des-Fossés en Vau-de-Marno. 
Dous an de téms travaiara au Centre Nucleari de Sarclay. 


Es a Paris que rescountré dins l'encastre d'un councous de foto Silvio, 
uno chato de Nourmandio que devendra sa femo. 


En 1970, fagué soun tems de sourdat dins la couduperacioun en Africo 
coume proufessour de matematico. Resté dos annado a Douala au 
Cameroun. 

Aquel aluenchamen a Paris d'abord piéi en Africo lou rendra que mai 
afouga pér Prouveng¢o, per nosto lengo e nosto culturo. 


A soun retour, travaié a Bouleno dins uno fabrico de coumpausant 
eleitrouni. 


E rintré piéi a Marcoulo, gaire liuen de Bouleno, pér oubra dins la 
vitrificacioun di laisso di centralo nucleari coume engeniaire chimisto a 
la COGEMA. 


Se maridé en 1972 emé Silvio que ié dounara dos poulidi chato: Elisabéu 
que résto en Alemagno e qu'a un drole e uno chato, e Magalouno qu'es 
elo déu coustat de Toulouso e qu'a peréu un drole e uno chato. 

Silvio toustéms l'acoumpagneé dins soun pres-fa prouvengau, i'adusént 
soustén em' encourajamen dins tout ¢o que fasié per nosto lengo, nosto 
culturo. Fugué tras-qu'impourtanto dins sa vido, dins soun acioun. Se dis 
que darrié chasque grand ome s'escound uno femo de valour e pense que 
Silvio jougué un role majourau dins tout ¢o que fagué Jan-Marc, dins tout 
¢o que Jan-Marc doune. 

Sa famiho coumtavo forco pér Jan-Marc. S'ducupavo de sa maire Regino, 
uno femo de la terro qu 'avié toujour permés a Jan-Marc de s'estruire e de 
se basti. 

Avié peréu uno sorre, Mounico, qu'es toujour dins lou mitan prouvencau. 
Mestresso d'obro dou Felibrige, beilejo uno assouciacioun prouvencalo a 
Camaret, e fai de teatre. 

Soun fraire éro tambén pasta dins la culturo e dins l'aparamen ddu 
patrimoni dins soun vilage. 


Mai, dirai que touti lis autre éron tambeén impourtant pér aquel ome e dins 
lis annado vuechanto, Jan-Marc e Silvio tenien de poste de secours per la 
Croix-Rouge, en secouristo coumpli e diplouma. 


Avié uno passioun per la foutougrafio que partejavo emé sa génto mouié. 
A fa quaucarén coume 15 a 20 000 foto, e majamen sus mant un sujet 
toucant la Prouvéngo. Quau I'a jamai vist dins nostis acamp, soun apareéi- 
foutougrafi en bricolo? Quau s'es jamai coungousta de si foto? 


Ero tambén un passiouna de filatelio. Coumenceé de couleita li timbre d6u 
mounde entié tre si 15 an, e souvénti-fes presentavo dins sis article de 
préisso li timbre nouvéu que venien d'espeli. 


Mai éro tambén amatour de bono taulo, de bon vin, de choucoulat negre 
e de café. Es pas pér rén que li gént de Camaret an pér faus-noum "Li 
Manjo-tian de luserno". 


I'agradavo forco de proumena en moto. 
Ero tambén afouga de teatre e Cesar Choisy éro de sis ami. 


Enfant, voulié éstre piloto de casso, mai sa marrido visto l'engardé de 
coumpli soun pantai. Aco l'empaché pamens pas de treva chasque an emé 
Silvio li saloun aerounauti e soun rescontre emé Andriéu Turcat, pilot 
déu Concorde, fugue pér éu un moumen marcant. 

I'agradavo la velo e amavo proun d'ana en mar, uno mar bluio trevado 
d'ivér quouro i'a pas tant de mounde; trevavo tambén la mountagno, 
d'estiéu, que tout i'es mai tranquile. 

E sa culturo éro richo. 

Amatour de musico classico: Bach, Beethoven, Vivaldi, Paganini... 
Amavo forgo legi: biougrafio, rouman fantasti, sciénci-ficioun, libre 
tratant d'esouterisme... sa biblioutéco éro drudo de touti li grandis obro 
dis escrivan, que fugon classi o mouderne. 


Mai sa pus grosso afecioun anavo a la lengo e la culturo nostro. 


Jan-Marc, soun obro 


Es aquelo afecioun qu'en 1977 lou fai rejougne lou mouvamen Parlaren 
ounte fai couneisséngo de dous ome que devendran si grands ami: 
Brunoun Eyrier, de Vilo-Novo d'Avignoun e Bernat Giely. 

En 1978, endraia pér Brunoun Eyrier, creé Parlaren a Bouleno que 
beilejara trento-vuech an de tems. Ansin fai soun proun per que visque la 
lengo e la culturo prouvengalo dins soun relarg. 

Mené tre la debuto de soun istalacioun a Bouleno un cous de prouvengau. 
Soun idéio proumiero éro d'ourganisa uno pichoto biblioutéco a 
destinacioun de sis escoulan. Mai, lou sabés, a cha sou lis escut se fan, e 
leu se meté en tésto de rassembla peréu touto meno d'oubrage en 
prouvengau. Vai ansin qu' emé l'ajudo de si coumpan de Parlaren e de la 
vilo de Bouleno, la « pichoto biblioutéco » vengué en 1982 un Céntre de 
Doucumentacioun Prouvengalo. Pas mai! Aquest centre troubara sa 
placo en 1984 dins un viei oustau d6u 
siécle dés-e-seten, l'Hotel 
d'Antremont, mes a dispousicioun per 
la coumuno de Bouleno. Parlaren n'a 
la gestioun despiéi la debuto. 

Lou founs es esta integra dins lis 
archiéu municipau que lou volon 
perenisa. Es vuei ouficialamen 
recouneigu per lou Centre Regiounau 
de Doucumentacioun Pedagougico 
qu'apellon Canopé, per la Direicioun Regiounalo dis Afaire Culturau, lou 
Counséu Regiounau e lis Archiéu Despartamentau. 

Recampé pau a cha pau un abounde de libre que tocon l'istori, la 
geougrafio, la geoulougio, li tradicioun, la literaturo, l'agriculturo, lou 
tourisme... basto, tout ¢o qu'interésso Prouvéngo... E per cadun d'aquéli 
libre fagué uno presentacioun, un pichot resumit, travai de beneditin... 
Vuei soun a la counsultacioun mai de 5130 libre! I'a d'oubrage di siécle 
15en au siécle 21en, quouro en prouvengau, quouro bi-lengo, quouro en 
francés. D'uni que i'a soun en lengo estrangiero. E vous parle pas di 
manuscri jamai publica... 

Ié troubarés tamben un mouloun d'article, de tros de revisto, de taioun de 
journau sus tout co que toco Prouvénco, sa lengo, sa culturo; ansin, 120 


000 manleu de presso e papié divers soun repertouria e classa pér temo, 
memori vertadiero de Prouvenco. 

De caiér doucumentari escri en maje part pér Jan-Marc soun esta fa: Li 
tradicioun calendalo, Lou baile Suffren, Li tradicioun de Caramentran, 
Micoulau Saboly, Frederi Mistral e soun obro, Lis aucéu en Prouvéngo, 
La Coupo Santo... 

I'a peréu 540 titre de perioudi, tant vau dire mai de 5000 numero de 
journau 0 revisto. 

Lou céntre rejoun tambén mai de 4000 foto; uno sounoutéco recampo 
890 doucumen sound o video (disque negre, disque sarra, queisseto) e de 
doucumen ouriginau inedi; 570 aficho de fésto 0 espetacle prouvencau 
de touto Prouvénco soun a descurbi. 


Jan-Marc mounteé peréu d'espousicioun que lou centre vous pou presta 
clau en man : i'a que de penja li panéu. Avés ansin La literaturo 
prouvencalo; Pau Marquion ome de tiatre e felibre; La vigno e lou vin 
en Costo-de-Rose ; Li fedo e l'amountagnage; Frederi Mistral, sa vido e 
soun obro; L‘argielo refratari de Bouleno; L'aigo en Prouvéngo; L'istori 
de Prouvenco... 


Li demando de rensignamen soun forgo noumbrouso e lou céntre es 
vuei devengu un vertadié "centre de ressourco" que se pou trouba sus la 
telo: "www.documprovence:com”. 

Se pou foutoucoupia, escanerisa. « Qu a besoun d'un rensignamen a ¢o 
que vou dins li cing minuto ! » afourtissié Jan-Marc. I'a quauqui mes, mai 
de 2500 demando de rensignamen éron estado recaupudo. 

Aquéli demando avenon d'en pertout, de la regioun de Bouleno de-segur, 
dis autri cantoun de Prouvénco mai tamben de touto la Franco e meme di 
pais fourestié. 

Es tout naturalemen qu'en setémbre de 2017 desbatejéron lou Centre de 
Doucumentacioun Prouvengalo pér l'apela: "Céntre Jan-Marc Courbet". 


Uno obro ansin poudrié adeja basta per dire coume I'ome a travaia. Mai 
sian enca liuen d6u comte. Jujas-n'en: 


— En 1982, éro di foundadou de Parlaren en Vaucluso. N'en fugué piéi 
lou souto-presidént enjusquo 2002 e meme lou presidént dins lis annado 
1987-1989. 


— Sét an aprés, fugue de la colo que creé la revisto dis assouciacioun 
Parlaren, e es €u que n'en prepauseé lou titre: "Li Nouvello de Prouvénco". 
N'en resté uno bono deseno d'an membre d6u coumitat de redacioun. 


Prengué sa bono part dins la reneissén¢o dou Festenau Prouvencau déu 
Palais déu Roure d'Avignoun e arribé de l'alarga dins tout lou Pais de 
Vaucluso. 


Fugué un sousten fidéu de la ditado regiounalo de Parlaren Bedarrido e 
un juge atentiéu déu councous "Ramoun Favier" de l'article de préisso di 
Nouvelo de Prouvénco. Fugué tambén dins la jurado de l'eisamen dou 
bacheleirat. 


— Tengué e mantengué forco fésto prouvencalo dins soun relarg, en 
particulié li fésto prouvengalo tradiciounalo de Bouleno ourganisado pér 
Parlaren e Li Cardelino. 


Ourganisé meme en 1993 lou Grand prémi de la cansoun prouvengalo a 
Bouleno que fugue un grand sucés. 


Revieude l'Escolo di Lavando de Mount-Segur sus Lauzoun e I'Escolo 
Marius André de Santo-Céio li Vigno. 


Mai voulié subre-tout coumunica. 

Mestrejavo ben l'escrituro en lengo nostro, e leu, coumencé de manda 
d'article de préisso. E calara jamai, coume lou disié: "Siéu perfetamen 
counsciént qu'ai pas lou biais pér escriéure de belli causo, e aqui es pas 
de fausso moudestio de ma part. Noun, es ansin, que voulés, urous que 
siguessian pas pasta dou meme biais e coula dins lou meme mole, s'erian 
touti parié, sarié ben triste e lou mounde ben gris. Adounc ai forgo escri, 
e se Diéu me presto encaro quauquis annado, countinuarai d'escriéure 
coume avans. Me siéu toujour pensa que me falié escriéure, noun pas per 


moun plesi, pas meme per lou plesi di legéire, mai simplamen per faire 
couneisse de causo is autre, per parteja emé de legéire ¢o qu'aviéu apres, 
¢o qu'aviéu legi, ¢o qu'aviéu vist." 

Ansin, d'annado de téms, fagué d'article per "Prouvéngo Dau", piei pér 
"Prouvenco d'Aro" e tambén per "Li Nouvello de Prouvéngo". Presenté 
ansin forgo libre, CD, o prouducioun. Escrigué sus mant'un sujét 
diversifica. 


Avié pas crento dou franc-valentin o d'abourda li sujét tihous: ansin, 
fague d'article en 1985 sus l'autodeterminacioun, article bateja "Nautri li 
coulounisa". 

En 1990, maugrat li garrouio entre 6ucitan e prouvencalisto, escrigué un 
article sus Roubert Lafont entitoula "Roubert Lafont, mai mistralen qu'éu 
mores”... e un autre article toujour sus l'autodeterminacioun mounte 
escriguée "Vesés pas qu'un d'aquésti jour lou Counséu Regiounau de 
Prouvéngo voutésse uno proupousicioun afiermant lou dre a 
l'autodeterminacioun pér lou pople prouvencau... Co qu'es un dre per 
d'uni pople, perqué lou sarié pas per d'autre?..." 


Soun gaubi d'escrivan ié permetegué peréu d'escriéure 
un proumié libre: "Proujét Frederi" guierdouna per la 
jurado di Jo flourau de la Santo-Estello Nimesenco de 
1990. Aquest libre, un rouman poulicié d'espiounage 
dins lou mitan nucleari que counéis bén, pareira en 
fuietoun dins Prouvengo Dau, avans de se véire edita. 


Jan-Marc reviré encaro en prouvengau un libre de sa 
maire "La cousino de Meméi Regino", is edicioun de 
"Prouvenco d'Aro" un recuei de recéto que fagueé 
mirando. 


Fagué — lou veiren un pau mai liuen — un libre en seguido dou viage di 
felibre en terro catalano: "Prouvenco e Catalougno", éro en 2008. 

Fague edita en 2013 l'autobiougrafio de soun davancié Peéire Millet : "I 
raro de l'estiéu" que l'autour i'avié fisa. 


Sa voulounta d'escriéure, de coumunica se vei enca dins li noumbrousi 
reviraduro que fagué coume li peco de tiatre escricho en catalan de Jaume 
Llong : Bertino, Dono Bertino fai soun partage, Lou cabanoun de la 
fadado, Jamai de la vido. 

Ané tambén forgo escriéure sus soun escrivan favourit Jan-Enri Fabre e 
escrigué de prefaci coume la de "Hymnes et chants identitaires du grand 
Sud" de Martino Boudet e quauqui biougrafio: Mistral, D'Arbaud, Mario 
Mauron. 


Participé au libre: "Balade en Provence, sur les pas des écrivains" 


En 2015, fagué tambén la prefaci de "Rajado d'escrituro" un libre publica 
per lis edicioun de Prouvengo d'Aro, libre que repren lis article de la man 
de Mistral dins lou journau "L'Aioli". 

Lis edicioun ddu CREDDO publiquéron aquesto memo annado un 
recuei: "Escrivan d'encuei" e Jan-Marc de-segur ié troubé sa bello placo. 


En 2016, reviré un libre de Rabindranath Tagore, prémi Nobel de 
literaturo en 1913, grand escrivan, pintre e filousofe indian. Aquest libre 
es "L'Ouferto lirico", reviraduro bello mai-que-mai, basado sus la 
trascripcioun franceso d'Andriéu Gide e que sara publicado per la 
Mantenénco de Prouvénco. Fugué uno de si darriéris obro d'impourtan¢o, 
un de si darrié bonur. 


Emé Jan-Péire Banet creé un CD d'aprendissage de la lengo 
» d'O: "Iniciacioun au prouvencau roudanen mouderne". 

Pas proun d'escriéure e de baia de cous de prouvencau, 
vougue parteja si couneissénco en dounant de counferénci. 
La proumiero fugue largado lou 23 de mai 1980 sus La vido e l'obro de 
Mistral. 

Si counferénci vous avien d'aco dru, recerca, travaia, passiouna que vous 
prenien. Sabié pivela soun auditori e éro un chale de I'escouta. 


Ané jusco dins lou miejour d'Italio pér douna uno counferénci — en 
prouvengau se vous fai pas mai! sus nosti tradicioun e en particulié sus 
Caramentran. 


Coume la coumunicacioun éro pér éu tras-qu'impourtanto, utilisé tambén 
la préisso audio-visualo. 

En 1981, Jan-Marc coumencé d'anima d'emissioun de radio en lengo 
nostro sus uno radio liéuro de la Droumo, Radio-Mistral. 

Asseguré peréu d'emissioun reguliero de radio toucant la culturo 
prouvencalo sus Radio-Ecclesia, uno radio beilejado pér lou dioucési de 
Nime qu'avié d'estudio au Sant-Esperit (Pont-saint-Esprit) pas liuen de 
Bouleno. 

Enregistré emé Radio-Ecclesia un proumié CD: "Les papes d'Avignon" e 
quauquis annado mai tard, soun tres CD de sis emissioun que fuguéron 
publica. Emé l'entrévo d'Eleno Sauvignon, Jan-Marc parlé ansin de 
"Frederi Mistral, un ome, uno vido". 


Coumpan de Jan-Péire Belmon, participé en de noumbrousis emissioun 
de televisioun. 


Mai Jan-Marc éro tambén un coumbateént e participé a forco 
manifestacioun. 


Emé li soci de Parlaren Bouleno, éro a Marsiho en 1982 pér la proumiero 
di grandi manifestacioun de carriero pér la recouneissénc¢o de nosto lengo 
e sa placo a la televisioun, ourganisado pér Parlaren souto la beilié de 
Bernat Giely. 


En 1983, éro emé li Boulenen presént a Mount-Pelié pér uno 
manifestacioun per sauva la lengo. 


En 1984, toujour emé lou presidént de Parlaren Bernat Giely, fugué a 
Estrasbourg counvida au Counséu de l'Europo pér la preparacioun de la 
Charto éuroupenco di lengo regiounalo e minouritari en Europo, e 
intervengué pér demanda que li panéu de signalisacioun fuguésson escri 


en prouvencau e plus en dialéite parisen, un qualificatiéu de la lengo 
franceso que rabaié forco aplaudimen. 


Quauquis annado aprés, Jan-Marc participé a la manifestacioun pér la 
signaturo de la charto éuroupenco di lengo regiounalo que se debané a 
Marsiho. 


Ero peréu a Beziés en 2007 pér la manifestacioun "Anen O ! Pér la lengo 
d'O" que recampé de milié de felibre vengu de touti li pais miejournau. 


En 2009, fugué demié li representant di lengo regiounalo que se 
retroubéron a l'Assemblado Naciounalo pér rescountra li membre de 
l'intergroup parlamentari carga di lengo regiounalo. 

Digueé: Uno soulucioun souleto pér 6uteni lou mai poussible: d'uno part, 
moustra que li lengo territourialo de Frango soun unido e de dous, en 
particulié dins nosti pais d'O moustra que marchan touti coutrio per li 
dre de nosto rebello lengo d'O; aco lou faren a béus iue vesént lou 24 
d'outobre, a I'ducasioun de la manifestacioun "Anen O!" ~~ a 
Carcassouno". 

Ramentaren simplamen que 25000 persouno éron presénto dins li 
carriero de Carcassouno aquéu jour d'aqui. 

Per Anem'o, Jan-Marc representé lou Felibrige de 2007 enjusqu'a 2012. 
A Paris en mai 2013, manifesté davans l'UNESCO, emé Bernat Giely 
demié de centenau de delegat dis assouciacioun de defénso di lengo 
regiounalo de Franco, pér denouncia a la fa¢o d6u mounde lou massacre 
lenguisti perpetra per l'estat francés. 

Fugue de touti li lucho. 


Mai Jan-Marc éro subre-tout un grand felibre. 

Fugue peirineja en 1990 pér soun viéi ami lou majourau Bernat Giely. 
Countinué soun pres-fa d'aparaire de nosto lengo, nosto culturo tant 
coume soci de Parlaren que coume felibre afouga. 


En 1998, soun réire-proufessour lou majourau Péire Millet defunteé. 
Naturalamen, counsidera per Millet coume soun fihou, fugue presenta au 
majouralat per Bernat Giely, Jaque Mouttet e Jan Fourié. Fugue elegi en 


1999 majourau dou Felibrige, a la Santo-Estello de Grasso e devengué 
l'eiretié de soun ancian proufessour en pourtant fiér la Cigalo de Zani. 


L'espingoulado se fagué a la fin de l'annado em'un fube de majourau. 


Partént d'aqui soun engajamen dins l'acioun felibrenco fagué que créisse, 
mai cessé pas d'escriéure d'article dins "Prouvénco d'Aro" subre-tout pér 
presenta e faire d'eloge sus li cantaire e musician nostre. 

Ero presént dins téuti li manifestacioun felibrenco, dins touti lis acamp. 
Countinué si counferénci, sis emissioun, sa coumunicacioun per faire 
valé lou Felibrige e li pensado de Mistral. 


Ero ansin presént en febrié 2000 a-z-Ais pér l'inaguracioun dou Col'Oc e 
prengué la paraulo pér assegura que "l'acculturo americano, vertadiero 
usino per fabrica de souto-culturo de pacoutiho souto la bén-voulénci 
dou Diéu dollar, finis per asfissia li culturo veraio. Aquelo maréio negro 
que ié dison pudicamen "la moundialisacioun", es en trin de larga uno 
fausso identita dicho gloubalo, destilado pér touti li canau e que, en 
realita, n'es qu'un pur proudu coumerciau. Aquéu proucessus bassamen 
mercantile trasformo tant lis ome coume li pople en marchandiso, e se 
desveloupo coume un "virus planetari": devén adounc, d'en pertout e 
autant que se posque "proudurre de contro-virus". Se fau despacha 
avans que touti li testimoni culturau agon despareigu" 


En 2006, Jaque Mouttet elegi Capoulié chausigué Jan-Marc pér baile d6u 
Felibrige. Se douné tout entié dins aquesto founcioun nouvello. 

Travaié em'estrambord e tenesoun pér assegura aquéu grandaras pres-fa. 
Fugueé d'en pertout pér representa lou Felibrige, a chasque cop que lou 
falié. 


Ané ansin participa a la respelido de la revisto déu Felibrige e n'en fugue 
lou gerént. 

Douné en franchimand un pichot resumit d'aquelo revisto que mandavo 
piéi a mai de 3000 persouno pér mail. Fagué pér lou meme biais passa lis 
enfourmacioun que lou Felibrige souvetavo faire passa. 


Per pas maucoura sa chourmo felibrenco, vougue plus que soun noum 
figurésse dins "Prouvéncgo d'Aro" que pamens noun poudié se n'en 
dessepara aprés tant d'annado de coulabouracioun. Alor, troubé 
l'escampo emé l'emplé d'inicialo 0 d'escais-noum. Es dounc "Liounéu de 
Volvent" que vai faire li critico di libre o de disque, Volvent estént lou 
noum dou vilage de si réire en Droumo prouvencgalo. 


Ajudé metre en placo lou proujéet de soun ami Bernat Giely: "lou Counséu 
de l'Escri Mistralen" que sa toco éro de garda a la grafio mistralenco touto 
sa moudernita. 


Jaw Stare COURBET Ané en Catalougno em'un centenau de felibre 
dins l'andano de Frederi Mistral en 6utobre 
PRED RRTAL 2008, per refourti li liame entre Prouvéncgo e 


Fase rescontre de sa cousino germano catalano. 
D'aquéu viage tirara un libre en 2010, 
"Prouvenco e Catalougno” presenta coume un 
resumit de l'istori d'uno freirejacioun entre 
Catalougno e Prouvenco. 


$43 eeutobee de 2am 


& Hen ene tne Catalougno e adurre la Coupo Santo au 


En nouvémbre 2008 fugué tambeén a Vielha en 
Vau-d'Aran per l'arribado di sét caminaire 
parti de Vinai en Val Stura dins lou Piemount 
italian que fasien lou "Camin d'oc". 


Touto sa vido fagué de grand viage, es ansin qu'es ana emé Silvio d'en 
pertout en Europo, mai toujour emé dins la tésto e dins lou cor la 
relacioun emé lou Felibrige: li souveni mistralen, o li rescontre emé de 
soci. 


Un grand moumen d'esmougudo nous fugue douna en 2012, a la Santo- 
Estello de Sant-Iriés quand prengueé la paraulo per anouncia que devié 
éstre descarga de sa founcioun de baile pér causo de santa. 

L'emoucioun éro tras-que forto e uno grando 6uvacioun de touti li felibre 
dre dins la salo lou gramacieé. 


Aco l'empaché pas de faire uno dicho pér lou couldqui sus Savié de 
Fourviero a Roubioun en 2012, o de participa au couloqui d6u CREDD'O 
a Gravesoun en 2013 pér parla de "Provence, Europe et Méditerranée". 


En 2013, la jurado de Ventabren decerné lou grand premi literari de 
Prouvengo a Jan-Marc. Jan-Glaude Bouvier dins sa dicho dira : L'obro 
de Jan-Marc Courbet ei coumpausado de peco forgo noumbrouso e 
diverso, mai qu‘an entre éli uno unita, uno couérénci bén claro. Dison 
touti uno voulounta militanto bén tancado de liga estrechamen la lengo 
e la culturo prouvengalo pér li viéure dins la soucieta de la Prouvén¢o 
d'aro e tambén en deforo... Jan-Marc es subre-tout un journalisto e 
animatour, li dous poudeént gaire éstre destria l'un de l'autre, endraia 
dins la proumoucioun de la lengo e de la culturo prouvengalo. Pér aco 
emplego touto uno armarié de mejan de coumunicacioun... Fin finalo, 
Jan-Marc Courbet es un ome de dialogue e de sintési coumo se n'en trobo 
gaire a l'ouro d'aro. 


Jan-Marc dins si gramaci lou prouveé encaro: "Permetés-me de reprene la 
fraso istourico d'un grand ome: Fau un pantai, sus li colo prefumado e 
dins li drudi plano de Prouvéencgo, me figure que touti lis aparaire sincére 
de nosto culturo e de nosto lengo se baiaran la man per apara la lengo 
dis Aup i Pirenéu, de la mar bluio a la mar verdo". 


E countinué soun pres-fa maugrat li siuen medicau segui a l'espitau de 
Mount-pelié. 


Fugué encaro present en d'evenimen ourganisa dins l'an 2014 per la 
counmemouracioun dou centenari de la despartido de Mistral. 


Douné en aquesto annado anniversari un mouloun de counferénci e fugué 
present en mant uno manifestacioun d'oumenage au grand méstre. 


Countinué pamens d'escriéure pér Prouvenco d'Aro. 


A travaia enjusqu'au bout de si forgo, de sa vido, e quouro defunté lou 6 
de nouvembre 2016, leissé un grand, un prefouns vide dins lou mounde 
prouvencau, dins lou Felibrige. 

Lis oumenage sus éu, sa vido, sis idéio, sis acioun fuguéron tras-que 
noumbrous. 

Toutis aquéli que l'an couneissu, toutis aquéli qu'an pouscu veéeire sis 
acioun, soun éime prouvengau an garda d'éu un souveni recounéissent e 
esmougu. 


JAN-MARG, I'ome 


Tout ¢o que véne de dire sus Jan-Marc es deja proun impourtant pér 
defeni l'ome, es deja uno inmenso reiissido, es deja un testamen tras- 
qu'impourtant de ¢o que léisso dins nosto memori. Mai es peréu lou 
temouniage de ¢o quero, lou temouniage d'un ome coume n'i a gaire. 
Jan-Marc éro un travaiaire achini. Soun engajamen éro tant fort pér nosto 
lengo, nosto culturo, pér noste Felibrige que prenié se pou dire la formo 
d'un vertadié sacerdoci. 


Se poudrié parla d'iper-ativeta quouro vesén tout co que fagué. Ero 
d'efét un tra de sa persounalita. En mai d'aco, sabié pas dire de noun en 
quau ié demandavo quaucarén, en quau ié prepausavo de participa a talo 
o talo jurado, de courregi tau téste, a respondre a talo demando. 


Ero, l'avén vist, un "aparaire ferouge" de nosto lengo, de nosto culturo, 
un coumbatent afouga. Aquelo facieto de soun caratére la poudén enca 
véire dins sa vido vidanto. 


Se tengué beléu de mena uno carriero mai impourtanto dins sa vido 
proufessiounalo, tant talamen voulié resta en Prouvéngo. Bataié 'mé 
valentiso contro un proumié cancér que lou grevavo avans ai! las, qu'uno 
recidivo venguesse l'avali. 


Jan-Marc avié — causo raro! — un coustat scientifi pér sa fourmacioun 
proufessiounalo, pér sis esttidi que l'avien mena a-n-uno auto 
qualificacioun dins lou nucleari, mai tambén un coustat literari que se 
desvelo clar dins tout co que fasié per nosto lengo, nosto culturo. Escrivié 
forgo, l'avén vist, de resumit, de presentacioun, e de libre. Sabié faire 
passa per soun biais de parla t6uti si couneissénco, fuguésse dins si 
counferénci, dins sis emissioun de radio o de televisioun. 


Estaca i tradicioun, avié tambén uno founso voulounta de s'assabenta de 
touti li teinico mouderno. 


Ansin, fugué soci dou group féuclouri de Bouleno, Li Cardelino, faturavo 
soun jardin — qu'aco ié rapelavo soun jouvent — e en paralélo avié fa 
siéuno touti li teinico mouderno de coumunicacioun. Utilisavo la radio, 
la televisioun, la telaragno e tout ¢o que la vido d'encuei nous met a 
dispousicioun. 


Aquelo dicoutoumio se retroubavo pér eisémple dins sis atiramen 
musicau. 

Se i'agradavo la musico classico (Bach...), i'éro autamben un plasé di 
grand d'escouta la musico d'un Jan-Miquéu Jarre o d'autri coumpousitour 
mouderne, e li coumedio musicalo coume "Hair"... 

Anavo un pau parié per la pinturo: passiouna pér lis obro de Vermeer, 
amavo peréu Bosch e si pinturo tempestouso. 


Per éu, falié agué de racino founso, falié bén saupre d'ounte venias, mai 
falié pas balanca pér evouluna, valént-a-dire éstre tanca dins l'acioun 
moudemo emé lis elemen mouderne. 


Ero un travaiaire achini, e tout co qu'entreprenié lou marcavo d'uno 
voulounta duradisso de toujour douna lou meiour d'éu-meme. Ansin, 


quouro coumencé soun cous de prouvencau a Bouleno, tout a soun 
perfeiciounisme, fagué ni uno ni dous e se metegué dins la bano de tourna 
a l'escolo pér se merita lou titre de proufessour... e daveré lou diplomo 
d'Estudi Prouvengau Mouderne en 1981 a I'universita d'Avignoun! Ero 
d'aiours lou soulet diplomo que gardavo dins soun buréu... 


Es un eisémple de soun biais d'éstre e de faire, de soun biais de toujour 
douna lou meiour de sa persouno. 


Per éu, douna lou meiour de sa persouno anavo coutrio emé viéure dins 
un mounde toulerént, bén-voulént, apasima, un mounde que li garrouio 
ié sarien pas uno maniero de founciouna. Soufrissié pas de roumpre la 
gerlo emé quaucun. Li relacioun umano passavon tout pér éu, avié uno 
forto persounalita mai li facharié poudien pas dura. Falié se dire li causo, 
de cop que i'a meme se disputa, mai aquéli disputo éron pas pér vous 
desfaire en amista. Eisistavon, bén entendu, mai partent d'aqui falié basti 
quaucareén d'autre, passa en dela de co que nous desseparo pér avera ¢o 
que nous ligo. Avié toujour l'envejo de cerca a avan¢a emé lis autre, touti 
lis autre. Soun soucit d'unita, sa voulounta d'escouta l'autre, sa desiran¢o 
de durbi lou dialogue, aco éro soun biais de faire e d'éstre. 

Sa vesioun de l'acioun avié rén de seitari. Au contro, fugué toujour l'ome 
de la counsentido, déu dialogue, de l'unita. 


Ansin e l'avén vist mant un cop, Jan-Marc éro un ome sabetru, 
perfeiciounisto, achini dins soun obro. A viscu soun amour per 
Prouvengo, a través sa lengo, a través sa culturo, coume un vertadié 
sacerdoci, de-longo vira vers lis autre. 

Silvio disié que Prouvenco éro touto sa vido. 

E de-bon, éro sa resoun de viéure. 

Fugue l'egrégi majourau que vous ai di. 

Leissara uno souvenengo forto e esmougudo. Longo-mai poudén lou 
gramacia de ¢o qu’éro, de ¢o que douné a nosto lengo, a noste éime, a 
nosto civilisacioun, au Felibrige e en cadun d'entre nautre! 


Vous gramacie. 


